**РЕПУБЛИКА СРПСКА**

**НАРОДНА СКУПШТИНА**

**Посланичка група Напредна Српска**

 **НАЦРТ**

**ЗАКОН**

**О ИЗМЈЕНAMA ЗАКОНА О СТАТУСУ ФУНКЦИОНЕРА ЈЕДИНИЦА ЛОКАЛНЕ САМОУПРАВЕ**

**Бања Лука, март 2016. годинe**

 **Нацрт**

**ЗАКОН**

**O ИЗМЈЕНАМА ЗАКОНА О СТАТУСУ ФУНКЦИОНЕРА ЈЕДИНИЦА ЛОКАЛНЕ САМОУПРАВЕ**

Члан 1.

У Закону о статусу функционера јединица локалне самоуправе („Службени гласник Републике Српске“, бр. 96/05 и 98/13) члан 28. брише се.

 Члан 2.

 Члан 29. брише се.

Члан 3.

Овај закон ступа на снагу осмог дана од дана објављивања у „Службеном гласнику Републике Српске“.

Број:

 ПРЕДСЈЕДНИК

 НАРОДНЕ СКУПШТИНЕ

Датум: Недељко Чубриловић

**ОБРАЗЛОЖЕЊЕ**

**НАЦРТА ЗАКОНА О ИЗМЈЕНАМА ЗАКОНА О СТАТУСУ ФУНКЦИОНЕРА ЈЕДИНИЦА ЛОКАЛНЕ САМОУПРАВЕ**

**I УСТАВНИ ОСНОВ**

Уставни основ за доношење овог закона садржан је у Амандману XXXII тачка 12. на члан 68. Устава Републике Српске, према којем Република уређује и обезбјеђује, између осталог, радне односе, запошљавање, социјално осигурање и друге облике социјалне заштите.

Чланом 70. тачка 2. Устава Републике Српске прописано је да Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНО ПРАВНЕ ТЕХНИКЕ**

Према Мишљењу Републичког секретаријата за законодавство број: 22/01-021-239/16 од 22. марта 2016. године, уставни основ за доношење овог закона садржан је у Амандману XXXII тачка 12. на члан 68. Устава Републике Српске, према којем Република уређује и обезбјеђује, између осталог, радне односе, запошљавање, социјално осигурање и друге облике социјалне заштите и у члану 70. тачка 2, према којем Народна скупштина доноси законе, друге прописе и опште акте.

Амандманом XXXVIII на члан 76. Устава републике Српске и чланом 190. Пословника Народне скупштине дато је право да законе, друге прописе и опште акате предлажe предсједник Републике, Влада, сваки народни посланик или најмање 3.000 бирача.

Законом о статусу функционера јединица локалне самоуправе („Службени гласник Републике Српске“, бр. 96/05 и 98/13) уређена су статусна питања функционера јединице локалне самоуправе која се односе на избор, опозив, овлашћења, одговорност, неспојивост, плате, етички кодекс, право по основу радног односа, као и права по престанку функције. Тако је чланом 28. Закона прописано да функционер јединице локалне самоуправе, по престанку функције има право на накнаду плате у трајању од шест мјесеци у висини плате коју је имао у вријеме престанка функције.

Предложеним измјенама Закона предвиђа се брисање чл. 28. и 29. којима су регулисана права функционера јединица локалне самоуправе након престанка функције.

Предлагач је у складу са чланом 41. Правила за израду закона и других прописа Републике Српске („Службени гласник Републике Српске“, број 24/14) у образложењу Закона навео разлоге за доношење овог закона.

Разматрајући предметни Закон овај секретаријат није се упуштао у оцјену цјелисходности понуђеног законског рјешења, јер је то у надлежности законодавца, већ је размотрио Закон у погледу уставног основа за његово доношење и усаглашеност Закона са Правилима за израду закона и других прописа Републике Српске. С тим у вези, констатовано је да предложени Закон није у цијелости усаглашен са Правилима у погледу пренумерације чланова, па се у том правцу скреће пажња предлагачу.

Овај секретаријат је мишљења да о предложеном Закону треба прибавити мишљење Министарства управе и локалне самоуправе и Министарства финансија.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према мишљењу Министарства за економске односе и регионалну сарадњу број: 17.03-011-103/16 од 23.марта 2016.године, након увида у прописе Европске уније и анализе одредаба Нацрта закона о измјенама Закона о статусу функционера јединица локалне самоуправе, није установљено да EU acquis садржи изворе који су релевантни за предмет уређивања достављеног Нацрта због чега у Изјави о усклађености стоји оцјена „непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

Закон о статусу функционера јединица локалне самоуправе („Службени гласник Републике Српске“, бр. 96/05 и 98/13) уређује статусна питања функционера јединица локалне самоуправе, која се односе на: избор, опозив; овлашћења функционера; одговорност; неспојивост; плате функционера; етички кодекс; право по основу радног односа и престанку функције; као и надзор над примјеном одредаба Закона. Чланом 28. став 1. наведеног закона регулисано је да функционер по престанку функције има право на плату у трајању од шест мјесеци у висини коју је имао у вријеме престанка функције. Изузетно, ово право може се продужити још шест мјесеци, уколико функционер у том року остварује право на пензију. Право из ст. 1. и 2. наведеног члана престаје заснивањем радног односа или стицањем права на пензију према прописима о пензијско-инвалидском осигурању. Функционер наведена права из овог члана остварује код органа у којем је радио у тренутку престанка функције.

У члану 29. регулисано је да функционер који буде разријешен функције по основу одговорнотси за кривично дјело за које му је правоснажном пресудом изречена безусловна казна затвора у трајању дужем од шест мјесеци не остварује право из члана 28. овог закона.

Мишљење предлагача је да је плата из наведеног члана посебно право, односно привилегија која је јавности позната као тзв. „бијели хљеб“. Ово посебно право односи се на све функционере јединица локалне самоуправе, и то: градоначелника, начелника општине, замјеника градоначелника, замјеника начелника општине, предсједника скупштине града, предсједника скупштине општине, потпредсједника скупштине града и потпредсједника скупштине општине.

У протеклих једанаест година ово право користио је велики број функционера локалне самуоправе који су локалне буџете, а самим тим и грађане тих општина и градова коштали неколико милиона КМ.

У прошлом мјесецу на нивоу заједничких институција БиХ ово право, тзв. „бијели хљеб“ је укинуто.

Предлагач, Посланичка група Напредна Српска је такође предложила да се ово право на републичком нивоу укине за изабрана лица. Намјера предлагача је да након укидања ове привилегије на републичком нивоу исто право укине и локалним заједницама.

С обзиром на то да ово посебно право не постоји за друге грађане, предлагач сматра да га је потребно укинути.

Чланом 30. истог закона дефинисано је да функционер након истека функције има право да се врати на посао код ранијег послодавца на послове који одговарају његовој стручној спреми.

На основу тога, ово посебно право, тзв. „бијели хљеб“ није ни потребно.

Анализом примјене члана 28. предлагач је утврдио да је овдје ријеч, у највећем броју случајева, о класичној злоупотреби, гдје изабрана лица прво узимају „бијели хљеб“, а затим активирају радни однос или одлазе у пензију.

За функционере јединица локалне самуоправе који прије избора нису били у радном односу накнада за незапосленост треба да буде остварена преко Завода за запошљавање Републике Српске, као што је и остварују и друга незапослена лица.

С обзиром на то да је члан 29. наведеног закона везан за остваривање права из члана 28, предлажемо да се оба члана бришу.

Предлагач сматра да ову привилегију, тзв. „бијели хљеб“ треба укинути на свим нивоима, и код републичких институција, и код локалних заједница.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Члан 28. брише се и самим брисањем се укида право функционера јединица локалне самоуправе на остваривање плата.

Члан 29. брише се јер је у вези са чланом 28.

Остали чланови се помјерају за два члана.

**VI ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

Усвајање овог закона не изискује додатна финансијска средства, а економска оправданост произлази из чињенице да ће усвајањем овог закона доћи до смањења јавне потрошње и уштеда у буџету јединица локалне самоуправе.

 **ПРИЛОГ**

**ЗАКОН**

**О СТАТУСУ ФУНКЦИОНЕРА ЈЕДИНИЦА ЛОКАЛНЕ САМОУПРАВЕ**

(Текст предложених измјена уграђен у основни текст Закона)

Члан 27.

Функционеру јединице локалне самоуправе функција престаје у случајевима:

 1. смрти;

 2. истеком мандата;

 3. на лични захтјев;

 4. опозива;

 5. болести.

**Члан 28. брише се.**

**Члан 29. брише се.**

Члан 30.

Функционер који буде разрјешен функције по основу одговорности за кривично дјело за које му је правосудном пресудом изречена безусловна казна затвора у трајању дуже од шест мјесеци не остварује право из члана 28. овог закона.